Daar's 'n kinkel in die nuwe 'Kokkedoor' | Netwerk24
Deur Ané van Zyl 29 Mei 2019 18:33
Soos wat Marinda Engelbrecht, Tiaan Langenegger en natuurlik tannie Poppie bekende name in kosmaakkringe én ons huis geword het, sal 30 nuwe deelnemers nou die kans kry om hul vernuf te wys en 'n storm los te kook in die nuwe reeks van Kokkedoor.
Sam Woulidge, Nic van Wyk en Hetta van Deventer is beoordelaars in die nuwe reeks van Kokkedoor.
Kokkedoor is binnekort terug vir 'n derde draai in die kykNET-kombuis nadat die eerste en tweede reeks in 2015 en 2016 uitgesaai is. Kokkedoortjie (vir jongelinge) was in 2017 op die kassie, en Koekedoortjie (vir jong bakkers) in 2018.
Kokkedoor word vanaf Donderdag 18 Julie om 20:00 op kykNET uitgesaai en dié keer trek die reeks 'n byderwetse "stadsbaadjie" aan.
"Vir die derde reeks gaan 30 deelnemers – 20 onthoukokke en tien kinkelkokke – hulle in Kaapstad aanmeld," sê Nic van Wyk, 'n beoordelaar wat weer in dié reeks gesig gaan wys.
"Maar tien onthoukokke gaan sommer dadelik, ná die eerste episode se uitdaging, die trekpas kry," sê hy.
"Tien spanne, wat elk 'n kinkel- en onthoukok as 'bestanddeel' het, gaan dit vir die Kokkedoor-kroon uitspook."
Hulle is die fakkeldraers vir onthoukos en al het hulle nie formele sjef-opleiding en professionele ondervinding nie, klop hul hart warm vir tradisionele kos.
Vir inspirasie span hulle herinneringe en beproefde metodes van ma's, oumas en tannies uit die huiskombuis in. Onthoukokke word gekies vir hul vernuf as 'n huiskok en hul kennis en passie vir onthoukos.
'n Kinkelkok se uitdaging is om hul sjefkwalifikasies, professionele kombuiservaring en uitstekende tegniese vaardighede vir vernuwing in te span. Kinkelkokke word gekies vir hul kwalifikasies en/of hulle ondervinding in 'n erkende restaurant of professionele kombuis.
"Soos in die vorige reekse gaan die deelnemers ook weer diep in almal se hart kruip en die kykers gaan sonder twyfel saam lag en huil," sê Van Wyk.
'n Ander beoordelaar, Sam Woulidge, sê almal sal Kokkedoor geniet.
"Kokkedoor is 'n reeks wat by almal sal aanklank vind, of jy nou kan kosmaak of nie. Dit gaan oor ons almal se kosstories wat só deel is van wie mense is," sê Woulidge.
"In die nuwe reeks sien ons as beoordelaars wonderwerke voor ons gebeur. Jy sien oor episodes heen hoe kos mense transformeer," sê hy.